title: Decizia (UE) 2020/655 a Băncii Centrale Europene din 5 mai 2020 de adoptare a normelor de punere în aplicare privind protecția datelor la Banca Centrală Europeană și de abrogare a Deciziei BCE/2007/1 (BCE/2020/28)

text:
                  15.5.2020

                  RO

                  Jurnalul Oficial al Uniunii Europene

                  L 152/13

         DECIZIA (UE) 2020/655 A BĂNCII CENTRALE EUROPENE
         din 5 mai 2020
         de adoptare a normelor de punere în aplicare privind protecția datelor la Banca Centrală Europeană și de abrogare a Deciziei BCE/2007/1 (BCE/2020/28)
         COMITETUL EXECUTIV AL BĂNCII CENTRALE EUROPENE,
         având în vedere Tratatul privind funcționarea Uniunii Europene,
         având în vedere Statutul Sistemului European al Băncilor Centrale și al Băncii Centrale Europene, în special articolul 11.6,
         având în vedere Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (1), în special articolul 45 alineatul (3),
         întrucât:

                     (1)

                     Regulamentul (UE) 2016/679 al Parlamentului European și al Consiliului (2) stabilește norme generale pentru protecția persoanelor fizice în ceea ce privește prelucrarea datelor cu caracter personal și privind libera circulație a acestor date cu caracter personal în cadrul Uniunii.

                     (2)

                     Regulamentul (UE) 2018/1725 abrogă Regulamentul (CE) nr. 45/2001 al Parlamentului European și al Consiliului (3) și stabilește principiile și normele privind protecția datelor care se aplică tuturor instituțiilor, organelor, oficiilor și agențiilor Uniunii.

                     (3)

                     Pentru a asigura o abordare consecventă a protecției datelor cu caracter personal în întreaga Uniune și a liberei circulații a datelor cu caracter personal în cadrul Uniunii, este necesar să se alinieze, în cea mai mare măsură posibilă, normele de protecție a datelor aplicabile instituțiilor și organelor Uniunii cu normele de protecție a datelor adoptate pentru sectorul public în statele membre. Ori de câte ori dispozițiile Regulamentului (UE) 2018/1725 urmează aceleași principii ca și dispozițiile Regulamentului (UE) 2016/679, aceste două seturi de dispoziții ar trebui să fie interpretate în mod omogen, în special deoarece economia Regulamentului (UE) 2018/1725 ar trebui înțeleasă ca fiind echivalentă cu cea a Regulamentului (UE) 2016/679.

                     (4)

                     Articolul 43 din Regulamentul (UE) 2018/1725 prevede că fiecare instituție sau organ al Uniunii desemnează un responsabil cu protecția datelor. În temeiul articolului 45 alineatul (3) din Regulamentul (UE) 2018/1725, fiecare instituție sau organ al Uniunii trebuie să adopte norme complementare de punere în aplicare cu privire la responsabilul cu protecția datelor. Normele de punere în aplicare trebuie să se refere în special la sarcinile, atribuțiile și competențele responsabilului cu protecția datelor.

                     (5)

                     Din motive de eficiență și în conformitate cu practica anterioară, responsabilul cu protecția datelor din cadrul Băncii Centrale Europene (BCE) poate fi autorizat să se ocupe, de asemenea, de aspecte legate de protecția datelor în legătură cu Comitetul european pentru risc sistemic (CERS), în cazul în care Consiliul general al CERS decide să numească responsabilul cu protecția datelor al BCE drept responsabil cu protecția datelor al CERS.

                     (6)

                     Normele de punere de aplicare ar trebui, de asemenea, să stabilească modul în care persoanele vizate își pot exercita drepturile și modul în care persoanele responsabile cu prelucrarea datelor cu caracter personal ar trebui să își îndeplinească îndatoririle în cadrul instituțiilor și organelor Uniunii.

                     (7)

                     Deși, atât în temeiul Regulamentului (UE) 2018/1725, cât și al prezentei decizii, BCE este entitatea juridică responsabilă de protecția persoanelor fizice în ceea ce privește prelucrarea datelor cu caracter personal, operațiunile de prelucrare pot fi efectuate, în practică, de unități organizaționale diferite din cadrul BCE.

                     (8)

                     Regulamentul (UE) 2018/1725 prevede căile de atac aflate la dispoziția unei persoane vizate în ceea ce privește plângerile referitoare la protecția datelor, inclusiv dreptul de a depune o plângere la Autoritatea Europeană pentru Protecția Datelor, astfel cum se prevede la articolele 63 și 68 din acest regulament. În consecință, după data aplicării prezentei decizii, membrii personalului BCE ar trebui să utilizeze aceste căi de atac în ceea ce privește plângerile referitoare la protecția datelor formulate de aceștia în calitate de persoane vizate, iar nu căile de atac prevăzute în Condițiile de angajare a personalului Băncii Centrale Europene.

                     (9)

                     BCE intenționează să prevadă, separat, restricții privind anumite principii, drepturi și obligații în materie de protecție a datelor în anumite circumstanțe bine definite, astfel cum se prevede la articolul 25 din Regulamentul (UE) 2018/1725 și, prin urmare, data de aplicare a prezentei decizii ar trebui să fie 1 noiembrie 2020 pentru a permite ca aceste restricții să fie stabilite în mod separat.

                     (10)

                     Având în vedere abrogarea Regulamentului (CE) nr. 45/2001 prin Regulamentul (UE) 2018/1725, ar trebui ca Decizia BCE/2007/1 (4) să fie abrogată și înlocuită cu prezenta decizie,

               ADOPTĂ PREZENTA DECIZIE:
         SECȚIUNEA 1

            DISPOZIȚII GENERALE

            Articolul 1
            Obiect și domeniu de aplicare

               (1)   Prezenta decizie stabilește normele generale de punere în aplicare a Regulamentului (UE) 2018/1725 în ceea ce privește Banca Centrală Europeană (BCE). În special, aceasta prevede normele referitoare la numirea și rolul responsabilului cu protecția datelor al BCE (RPD), inclusiv sarcinile, atribuțiile și competențele RPD.

               (2)   Prezenta decizie stabilește, de asemenea, rolurile, sarcinile și îndatoririle operatorilor și ale coordonatorului de protecția datelor și pune în aplicare normele în temeiul cărora persoanele vizate își pot exercita drepturile.

            Articolul 2
            Definiții
            În sensul prezentei decizii, se aplică următoarele definiții:

                        1.

                        „operator” înseamnă BCE, în special unitatea organizațională a BCE care, singură sau împreună cu alte unități, stabilește scopurile și mijloacele de prelucrare a datelor cu caracter personal;

                        2.

                        „coordonator de protecția datelor” înseamnă un membru al personalului BCE care asistă operatorul și RPD în îndeplinirea sarcinilor și a responsabilităților ce le revin în temeiul Regulamentului (UE) 2018/1725 și al prezentei decizii;

                        3.

                        „persoană vizată” înseamnă o persoană fizică identificată sau identificabilă; o persoană fizică identificabilă este o persoană care poate fi identificată, direct sau indirect, în special prin referire la un element de identificare, cum ar fi un nume, un număr de identificare, date de localizare, un identificator online sau la unul sau mai multe elemente specifice, proprii identității sale fizice, fiziologice, genetice, psihice, economice, culturale sau sociale a persoanei fizice respective;

                        4.

                        „prelucrare” înseamnă prelucrare, astfel cum este definită la articolul 3 punctul 3 din Regulamentul (UE) 2018/1725;

                        5.

                        „instituții și organe ale Uniunii” înseamnă instituții și organe ale Uniunii, astfel cum sunt definite la articolul 3 punctul 10 din Regulamentul (UE) 2018/1725;

                        6.

                        „persoană împuternicită de operator” înseamnă persoană împuternicită de operator, astfel cum este definită la articolul 3 punctul 12 din Regulamentul (UE) 2018/1725;

                        7.

                        „date cu caracter personal” înseamnă date cu caracter personal, astfel cum sunt definite la articolul 3 punctul 1 din Regulamentul (UE) 2018/1725;

                        8.

                        „consimțământ” înseamnă consimțământ, astfel cum este definit la articolul 3 punctul 15 din Regulamentul (UE) 2018/1725.

         SECȚIUNEA 2

            RESPONSABILUL CU PROTECȚIA DATELOR

            Articolul 3
            Desemnare, statut și probleme organizaționale

               (1)   Comitetul executiv:

                           (a)

                           desemnează responsabilul cu protecția datelor pe baza calităților personale și profesionale și, în special, a cunoștințelor de specialitate în materie de legislație și practici privind protecția datelor și a capacității de a îndeplini sarcinile menționate la articolul 45 din Regulamentul (UE) 2018/1725 și în prezenta decizie;

                           (b)

                           încheie un contract pe durată determinată, care nu poate fi transformat în contract pe durată nedeterminată, pentru funcția de RPD, pentru o perioadă cuprinsă între trei și cinci ani, care se poate prelungi până la limita generală de zece ani, potrivit Condițiilor de angajare a personalului Băncii Centrale Europene; și

                           (c)

                           comunică Autorității Europene pentru Protecția Datelor (AEPD) numele RPD în conformitate cu articolul 44 alineatul (9) din Regulamentul (UE) 2018/1725.

               (2)   Comitetul executiv se asigură că RPD este capabil să îndeplinească sarcinile și îndatoririle prevăzute la articolul 45 din Regulamentul (UE) 2018/1725 în mod independent, fără a primi instrucțiuni privind modul de exercitare a sarcinilor sale. Fără a aduce atingere acestei independențe:

                           (a)

                           RPD se supune Condițiilor de angajare a personalului Băncii Centrale Europene;

                           (b)

                           în scopuri administrative și în scopul aplicării cadrului pentru încadrarea în muncă al BCE, RPD este repartizat la Direcția generală servicii juridice a BCE;

                           (c)

                           înainte de a evalua performanța RPD în ceea ce privește sarcinile și responsabilitățile acestuia, evaluatorul consultă AEPD și poate, de asemenea, să solicite informații de la alte părți interesate din cadrul BCE. RPD nu va suferi prejudicii în urma îndeplinirii corespunzătoare a sarcinilor și responsabilităților sale;

                           (d)

                           Dacă nu mai îndeplinește condițiile necesare pentru exercitarea atribuțiilor sale, RPD poate fi eliberat din funcție de către Comitetul executiv, cu acordul prealabil al AEPD în conformitate cu articolul 44 alineatul (8) din Regulamentul (UE) 2018/1725.

               (3)   Comitetul executiv poate desemna un RPD adjunct în privința căruia se vor aplica alineatele (1) și (2). RPD adjunct sprijină RPD în îndeplinirea sarcinilor și a îndatoririlor sale și îi va ține locul în cazul absenței acestuia.

               (4)   Orice membru al personalului BCE care acordă sprijin RPD în ceea ce privește aspectele legate de protecția datelor acționează exclusiv în conformitate cu instrucțiunile RPD și este obligat să respecte secretul profesional și confidențialitatea, în conformitate cu articolul 44 alineatul (5) din Regulamentul (UE) 2018/1725 coroborat cu articolul 37 din Statutul SEBC.

               (5)   În conformitate cu articolul 43 alineatul (2) din Regulamentul (UE) 2018/1725, la cererea CERS, RPD poate fi autorizat să îndeplinească și în legătură cu CERS sarcinile prevăzute la articolul 45 din Regulamentul (UE) 2018/1725.

            Articolul 4
            Sarcinile responsabilului cu protecția datelor
            RPD îndeplinește sarcinile prevăzute la articolul 45 din Regulamentul (UE) 2018/1725, în special:

                        (a)

                        informează și consiliază Comitetul executiv, operatorii, Comitetul pentru personal și coordonatorii de protecția datelor și, de asemenea, răspunde solicitărilor de consultare formulate de către oricare dintre aceștia sau de către orice persoană vizată cu privire la aspecte legate de interpretarea și aplicarea dispozițiilor referitoare la protecția datelor în cadrul BCE;

                        (b)

                        investighează aspectele și incidentele legate de protecția datelor, fie din proprie inițiativă, fie la cererea Comitetului executiv, a unui operator, a Comitetului pentru personal sau a oricărei persoane vizate și prezintă un raport solicitantului investigației;

                        (c)

                        ține un registru central în care păstrează o evidență a activităților de prelucrare desfășurate la BCE în temeiul articolului 31 din Regulamentul (UE) 2018/1725 și al articolului 9 din prezenta decizie;

                        (d)

                        acordă asistență unui operator, la cerere, în ceea ce privește elaborarea de evaluări ale impactului asupra protecției datelor și de cereri de consultare prealabilă a AEPD, în conformitate cu articolele 39 și 40 din Regulamentul (UE) 2018/1725;

                        (e)

                        răspunde solicitărilor din partea AEPD și, în sfera sa de competență, cooperează cu AEPD;

                        (f)

                        cooperează cu responsabilii cu protecția datelor ai altor instituții și organe ale Uniunii, ai băncilor centrale naționale și ai autorităților naționale competente, în special prin: (i) partajarea cunoștințelor și a experienței acumulate; (ii) reprezentarea BCE în cadrul discuțiilor relevante referitoare la aspecte legate de protecția datelor, cu excepția cazurilor în instanță; și (iii) participarea la comitete și organisme interinstituționale;

                        (g)

                        asigură, în mod independent, aplicarea Regulamentului (UE) 2018/1725 în cadrul BCE, monitorizând respectarea Regulamentului (UE) 2018/1725, a altor acte legislative aplicabile ale Uniunii care conțin dispoziții privind protecția datelor și a politicilor BCE și ale persoanelor împuternicite de către BCE în ceea ce privește protecția datelor cu caracter personal, inclusiv în ceea ce privește alocarea responsabilităților, acțiunile de sensibilizare și de formare a membrilor personalului BCE implicați în operațiuni de prelucrare, precum și auditurile aferente.

            Articolul 5
            Competențele responsabilului cu protecția datelor
            În îndeplinirea sarcinilor sale în temeiul articolului 4, RPD:

                        (a)

                        poate solicita informații din partea oricărei direcții generale sau direcții a BCE cu privire la orice probleme referitoare la sarcinile și îndatoririle RPD;

                        (b)

                        are acces la datele cu caracter personal prelucrate, la toate incintele BCE și la toate informațiile, operațiunile de prelucrare a datelor și bazele de date în orice moment;

                        (c)

                        poate emite un aviz cu privire la legalitatea operațiunilor de prelucrare efective sau propuse, măsurile necesare pentru a asigura legalitatea acestor operațiuni și caracterul adecvat al măsurilor de protecție a datelor sau orice aspect legat de operațiunile de prelucrare;

                        (d)

                        poate aduce în atenția Comitetului executiv orice problemă legată de protecția datelor, inclusiv nerespectarea de către un membru al personalului BCE a dispozițiilor Regulamentului (UE) 2018/1725 sau a oricăror alte dispoziții ale Uniunii în materie de protecție a datelor aplicabile BCE;

                        (e)

                        poate solicita adăugarea pe ordinea de zi a Comitetului executiv a unor puncte referitoare la protecția datelor și poate prezenta documentația relevantă Comitetului executiv în acest scop;

                        (f)

                        poate efectua verificări de conformitate a operațiunilor de prelucrare a datelor efectuate de către un operator sau în numele unui operator;

                        (g)

                        poate restricționa prelucrarea datelor care nu respectă dispozițiile Regulamentului (UE) 2018/1725 ori ale prezentei decizii sau orice alte dispoziții ale Uniunii privind protecția datelor;

                        (h)

                        poate informa AEPD cu privire la orice aspect legat de protecția datelor care necesită contribuții sau îndrumări din partea AEPD.

            Articolul 6
            Responsabilul cu protecția datelor și procedura de investigare

               (1)   Orice solicitare de investigare în conformitate cu articolul 4 litera (b) se adresează, în scris, RPD.

               (2)   În termen de șapte zile lucrătoare de la primirea solicitării menționate la alineatul (1), RPD trimite o confirmare de primire solicitantului.

               (3)   RPD poate investiga problema care face obiectul solicitării la fața locului și poate solicita operatorului o declarație scrisă. Operatorul competent transmite răspunsul său către RPD în termen de 20 de zile lucrătoare de la primirea solicitării din partea RPD. RPD poate solicita informații suplimentare sau asistență din partea oricărei direcții generale sau direcții a BCE în orice moment. Direcțiile generale sau direcțiile BCE în cauză acordă asistență sau transmit informațiile suplimentare solicitate în termen de 20 de zile lucrătoare de la solicitarea RPD.

               (4)   RPD tratează aspectele și faptele legate de investigație în mod imparțial și cu respectarea drepturilor persoanelor vizate. În cazul în care se consideră adecvat și sub rezerva alineatului (5), RPD informează toate celelalte părți în cauză cu privire la investigație.

               (5)   RPD se asigură că solicitarea rămâne confidențială și este comunicată numai în măsura în care este necesar pentru scopurile investigației, cu excepția cazului în care persoana vizată își dă consimțământul ca solicitarea să nu rămână confidențială.

               (6)   RPD transmite solicitantului un raport, în termen de trei luni calendaristice de la primirea solicitării.

         SECȚIUNEA 3

            RESPONSABILUL CU PROTECȚIA DATELOR, OPERATORII ȘI COORDONATORII DE PROTECȚIA DATELOR

            Articolul 7
            Sarcinile și responsabilitățile unui operator

               (1)   Operatorul se asigură că toate operațiunile de prelucrare care implică date cu caracter personal și care sunt efectuate în domeniul său de responsabilitate respectă dispozițiile Regulamentului (UE) 2018/1725 și orice alte dispoziții ale Uniunii privind protecția datelor aplicabile BCE.

               (2)   Operatorul se asigură că RPD este informat, fără întârzieri nejustificate, cu privire la următoarele aspecte:

                           (a)

                           orice situație care are sau care poate avea implicații în ceea ce privește protecția datelor; și

                           (b)

                           orice aviz, document, politică internă sau decizie internă care poate avea un impact asupra respectării protecției datelor de către BCE, înainte de adoptare;

                           (c)

                           orice încălcare a securității datelor cu caracter personal sau orice alt incident legat de protecția datelor;

                           (d)

                           orice interacțiune directă a unui operator cu AEPD.

               (3)   Operatorul, în special:

                           (a)

                           consultă RPD în timp util cu privire la orice activități legate de prelucrarea datelor cu caracter personal sau orice alte aspecte legate de protecția datelor;

                           (b)

                           efectuează și aprobă evaluările impactului asupra protecției datelor în cooperare cu RPD și în conformitate cu articolul 39 din Regulamentul (UE) 2018/1725;

                           (c)

                           respectă toate politicile interne relevante referitoare la prelucrarea datelor cu caracter personal sau la orice alte aspecte legate de protecția datelor;

                           (d)

                           păstrează, în cooperare cu coordonatorii pentru protecția datelor, evidențe actualizate periodic ale activităților de prelucrare, în conformitate cu articolul 31 alineatul (5) din Regulamentul (UE) 2018/1725, utilizând modelul aprobat de RPD.

               (4)   Atunci când asistă RPD și AEPD în exercitarea îndatoririlor acestora, operatorul le furnizează toate informațiile, le dă accesul la datele cu caracter personal și răspunde întrebărilor acestora în termen de 20 de zile lucrătoare de la primirea solicitării.

            Articolul 8
            Coordonatorii de protecția datelor

               (1)   Coordonatorii de protecția datelor asistă operatorii în îndeplinirea obligațiilor lor fie la solicitarea operatorilor, fie din proprie inițiativă. Coordonatorii de protecția datelor iau legătura cu operatorii, care le furnizează toate informațiile necesare.

               (2)   Coordonatorii de protecția datelor asistă RPD:

                           (a)

                           la identificarea operatorului competent în privința prelucrării datelor cu caracter personal;

                           (b)

                           la promovarea avizului responsabilului cu protecția datelor și la creșterea gradului de conștientizare cu privire la acesta, precum și la sprijinirea operatorului relevant conform îndrumărilor date de RPD;

                           (c)

                           la sprijinirea operatorului relevant în ceea ce privește păstrarea evidențelor referitoare la activitățile de prelucrare, în conformitate cu articolul 31 din Regulamentul (UE) 2018/1725, și la asigurarea faptului că evidențele sunt exacte și la zi;

                           (d)

                           la abordarea altor aspecte legate de îndatoririle RPD, astfel cum au fost stabilite de comun acord de către RPD și conducerea coordonatorilor de protecția datelor.

               (3)   Coordonatorul de protecția datelor este, în general, specialist în gestionarea informațiilor sau dispune de expertiza și/sau formarea relevante.

            Articolul 9
            Registrul central

               (1)   Operatorii prezintă RPD evidențele lor privind activitățile de prelucrare, iar RPD păstrează evidențele într-un registru central.

               (2)   Registrul central servește drept registru al tuturor activităților de prelucrare a datelor cu caracter personal desfășurate la BCE. Registrul central constituie o sursă de informații pentru persoanele vizate și facilitează exercitarea drepturilor acestora în temeiul articolelor 17-24 din Regulamentul (UE) 2018/1725. Registrul central este accesibil publicului. Registrul central conține cel puțin informațiile menționate la articolul 31 alineatul (1) literele (a)-(g) din Regulamentul (UE) 2018/1725.

            Articolul 10
            Operatori asociați

               (1)   Obligațiile respective în materie de protecție a datelor ale oricărui operator asociat sunt stabilite în conformitate cu articolul 28 din Regulamentul (UE) 2018/1725.

               (2)   În cazul în care BCE acționează în calitate de operator asociat împreună cu unul sau mai mulți operatori, responsabilitățile operatorilor asociați în materie de respectare a obligațiilor privind protecția datelor se stabilesc printr-un acord între aceștia, cu excepția cazului și în măsura în care responsabilitățile respective sunt stabilite de dreptul Uniunii sau de dreptul național aplicabil operatorilor asociați.

         SECȚIUNEA 4

            DREPTURILE PERSOANELOR VIZATE

            Articolul 11
            Exercitarea drepturilor de către persoanele vizate

               (1)   Persoanele vizate se pot adresa operatorului competent pentru a-și exercita drepturile în temeiul articolelor 17-24 din Regulamentul (UE) 2018/1725.

               (2)   Drepturile persoanelor vizate pot fi exercitate numai de către persoanele vizate sau de către reprezentanții lor împuterniciți conform legii. Aceste persoane pot exercita oricare dintre aceste drepturi în mod gratuit.

               (3)   Cererile de exercitare a drepturilor persoanelor vizate se prezintă în scris operatorului competent sau, după caz, prin mijloace electronice. La primirea unei cereri din partea unei persoane vizate, operatorul competent trimite persoanei vizate o confirmare de primire în termen de cinci zile lucrătoare, îi furnizează acesteia datele de contact ale RPD și o informează cu privire la posibilitatea de a depune o plângere la AEPD și de a se adresa instanței.

               (4)   În cazul în care operatorul competent are îndoieli întemeiate cu privire la identitatea persoanei vizate sau a reprezentantului său împuternicit, operatorul poate solicita furnizarea de informații suplimentare necesare pentru identificarea persoanei vizate sau a reprezentantului său împuternicit. În cazul în care persoana vizată este reprezentată de un reprezentant împuternicit, operatorul competent verifică, de asemenea, împuternicirea relevantă. Operatorul competent poate solicita informații suplimentare din partea persoanei vizate pentru a clarifica cererea persoanei vizate și a o aborda în mod eficace.

               (5)   În conformitate cu articolul 14 alineatele (3) și (4) din Regulamentul (UE) 2018/1725, operatorul competent furnizează persoanei vizate informații cu privire la orice măsură întreprinsă în legătură cu o cerere, fără întârzieri nejustificate, cel târziu în termen de o lună de la primirea cererii. Dacă este necesar, această perioadă poate fi prelungită cu încă două luni, ținând seama de complexitatea și numărul cererilor persoanelor vizate primite de către operatorul competent. Operatorul competent informează persoana vizată cu privire la orice astfel de prelungire, în termen de o lună de la primirea cererii, prezentând și motivele întârzierii.

               (6)   Operatorul competent răspunde cererii formulate de persoana vizată în scris, dacă este cazul, iar în cazul în care cererea persoanei vizate a fost transmisă prin mijloace electronice, operatorul competent furnizează, de asemenea, informațiile solicitate prin mijloace electronice.

               (7)   Persoana vizată poate contacta în orice moment RPD, în special dacă:

                           (a)

                           operatorul competent nu respectă termenele prevăzute la alineatele (3) și (5);

                           (b)

                           persoana vizată este nemulțumită de măsurile întreprinse de operatorul competent;

                           (c)

                           persoana vizată dorește să depună o plângere la AEPD.

                     RPD oferă consiliere operatorului competent cu privire la cursul adecvat de acțiune.

               (8)   În cazul în care solicitările cuprinse în cererea unei persoane vizate sunt în mod evident nefondate sau excesive, în special din cauza caracterului lor repetitiv, operatorul competent, după consultarea RPD, poate să refuze să dea curs cererii în conformitate cu articolul 14 alineatul (5) din Regulamentul (UE) 2018/1725 și informează persoana vizată în consecință.

            Articolul 12
            Căi de atac
            Căile de atac aflate la dispoziția membrilor personalului BCE în temeiul Condițiilor de angajare a personalului Băncii Centrale Europene nu se aplică plângerilor referitoare la protecția datelor.

         SECȚIUNEA 5

            DISPOZIȚII FINALE

            Articolul 13
            Abrogare
            Decizia BCE/2007/1 se abrogă cu efect de la 1 noiembrie 2020. Trimiterile la Decizia BCE/2007/1 se interpretează ca trimiteri la prezenta decizie și se citesc în conformitate cu tabelul de corespondență din anexă.

            Articolul 14
            Intrare în vigoare
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

            Se aplică de la 1 noiembrie 2020.
            Adoptată la Frankfurt pe Main, 5 mai 2020.

                  Președintele BCE

               Christine LAGARDE

            (1)  JO L 295, 21.11.2018, p. 39.

            (2)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).

            (3)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).

            (4)  Decizia BCE/2007/1 din 17 aprilie 2007 de adoptare a normelor de aplicare privind protecția datelor la Banca Centrală Europeană (JO L 116, 4.5.2007, p. 64).

            ANEXĂ
            TABEL DE CORESPONDENȚĂ

                        Decizia BCE/2007/1

                        Prezenta decizie

                        Articolele 1-5

                        Articolele 1-5

                        Articolul 6 alineatul (1)

                        Articolul 7 alineatul (1)

                        —

                        Articolul 7 alineatul (2)

                        —

                        Articolul 7 alineatul (3)

                        Articolul 6 alineatul (2)

                        Articolul 7 alineatul (4)

                        Articolul 6 alineatul (3) litera (a)

                        Articolul 8 alineatul (1)

                        Articolul 6 alineatul (3) litera (b)

                        Articolul 8 alineatul (2)

                        Articolul 7 alineatul (1)

                        Articolul 4 alineatul (4)

                        Articolul 7 alineatul (2)

                        —

                        —

                        Articolul 9 alineatul (1)

                        Articolul 8

                        Articolul 9 alineatul (2)

                        —

                        Articolul 10

                        —

                        Articolul 9 alineatul (1)

                        Articolul 11 alineatul (1)

                        Articolul 9 alineatul (1) litera (a)

                        Articolul 11 alineatul (2)

                        Articolul 9 alineatul (1) litera (b)

                        Articolul 11 alineatul (3)

                        Articolul 9 alineatul (1) litera (c)

                        —

                        —

                        Articolul 11 alineatul (4)

                        —

                        Articolul 11 alineatul (5)

                        —

                        Articolul 11 alineatul (6)

                        Articolul 9 alineatul (1) litera (d)

                        Articolul 11 alineatul (7) literele (a) și (b)

                        Articolul 9 alineatul (2)

                        Articolul 11 alineatul (7) litera (c)

                        Articolul 10

                        —

                        Articolul 11 alineatele (1), (2) și (3)

                        Articolul 6 alineatele (1), (2) și (3)

                        —

                        Articolul 6 alineatele (4) și (5)

                        Articolul 11 alineatul (4)

                        Articolul 6 alineatul (6)

                        Articolul 12

                        Articolul 12

                        Articolul 13

                        Articolul 13


title: Decizia (PESC) 2020/651 a Consiliului din 14 mai 2020 de modificare a Deciziei (PESC) 2019/797 privind măsuri restrictive împotriva atacurilor cibernetice care reprezintă o amenințare la adresa Uniunii sau a statelor sale membre

text:
                  15.5.2020

                  RO

                  Jurnalul Oficial al Uniunii Europene

                  L 153/4

         DECIZIA (PESC) 2020/651 A CONSILIULUI
         din 14 mai 2020
         de modificare a Deciziei (PESC) 2019/797 privind măsuri restrictive împotriva atacurilor cibernetice care reprezintă o amenințare la adresa Uniunii sau a statelor sale membre
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 29,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 17 mai 2019, Consiliul a adoptat Decizia (PESC) 2019/797 (1) privind măsuri restrictive împotriva atacurilor cibernetice care reprezintă o amenințare la adresa Uniunii sau a statelor sale membre.

                     (2)

                     Decizia (PESC) 2019/797 se aplică până la 18 mai 2020. Pe baza reexaminării deciziei menționate, măsurile restrictive prevăzute în respectiva decizie ar trebui prelungite până la 18 mai 2021.

                     (3)

                     Prin urmare, Decizia (PESC) 2019/797 ar trebui modificată în consecință,

               ADOPTĂ PREZENTA DECIZIE:

            Articolul 1
            Articolul 10 din Decizia (PESC) 2019/797 se înlocuiește cu următorul text:

                  „Articolul 10

                  Prezenta decizie se aplică până la 18 mai 2021 și se reexaminează permanent. Decizia se reînnoiește sau, după caz, se modifică în cazul în care Consiliul consideră că obiectivele acesteia nu au fost realizate.”

            Articolul 2
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Bruxelles, 14 mai 2020.

                  Pentru Consiliu

                  Președintele

               G. GRLIĆ RADMAN

            (1)  Decizia (PESC) 2019/797 a Consiliului din 17 mai 2019 privind măsuri restrictive împotriva atacurilor cibernetice care reprezintă o amenințare la adresa Uniunii sau a statelor sale membre (JO L 129I, 17.5.2019, p. 13).


title: Decizia (PESC) 2020/652 a Consiliului din 14 mai 2020 de modificare a Deciziei 2014/219/PESC privind misiunea PSAC a Uniunii Europene în Mali (EUCAP Sahel Mali)

text:
                  15.5.2020

                  RO

                  Jurnalul Oficial al Uniunii Europene

                  L 153/5

         DECIZIA (PESC) 2020/652 A CONSILIULUI
         din 14 mai 2020
         de modificare a Deciziei 2014/219/PESC privind misiunea PSAC a Uniunii Europene în Mali (EUCAP Sahel Mali)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 15 aprilie 2014, Consiliul a adoptat Decizia 2014/219/PESC (1) privind misiunea PSAC a Uniunii Europene în Mali (EUCAP Sahel Mali).

                     (2)

                     La 25 iunie 2018, în concluziile sale privind Sahel/Mali, Consiliul a subliniat importanța regionalizării PSAC în Sahel, cu scopul de a consolida, după caz, sprijinul civil și militar acordat cooperării transfrontaliere, structurile de cooperare regionale, în special cele ale G5 Sahel, precum și capacitatea și asumarea responsabilității din partea țărilor din G5 Sahel în ceea ce privește abordarea provocărilor în materie de securitate din regiune.

                     (3)

                     La 18 februarie 2019, Consiliul a aprobat un concept civil-militar comun de operații privind regionalizarea acțiunii PSAC în Sahel.

                     (4)

                     La 21 februarie 2019, Consiliul a adoptat Decizia (PESC) 2019/312 (2), prelungind EUCAP Sahel Mali și stabilind pentru aceasta o valoare de referință financiară până la 14 ianuarie 2021.

                     (5)

                     La 17 martie 2020, Comitetul politic și de securitate a modificat planul de operații al EUCAP Sahel Mali și a convenit că resursele alocate acesteia pentru regionalizarea acțiunii PSAC în Sahel ar trebui sporite.

                     (6)

                     Decizia 2014/219/PESC ar trebui modificată în consecință.

                     (7)

                     EUCAP Sahel Mali se va desfășura în contextul unei situații care s-ar putea deteriora și care ar putea împiedica îndeplinirea obiectivelor acțiunii externe a Uniunii, astfel cum sunt prevăzute la articolul 21 din Tratatul privind Uniunea Europeană,

               ADOPTĂ PREZENTA DECIZIE:

            Articolul 1
            La articolul 14 alineatul (1) din Decizia 2014/219/PESC, al șaselea și al șaptelea paragraf se înlocuiesc cu următorul text:

               „Valoarea de referință financiară destinată acoperirii cheltuielilor aferente EUCAP Sahel Mali în perioada 1 martie 2019-14 ianuarie 2021 este de 69 650 000 EUR.”

            Articolul 2
            Prezenta decizie intră în vigoare la data adoptării.

            Adoptată la Bruxelles, 14 mai 2020.

                  Pentru Consiliu

                  Președintele

               G. GRLIĆ RADMAN

            (1)  Decizia 2014/219/PESC a Consiliului din 15 aprilie 2014 privind misiunea PSAC a Uniunii Europene în Mali (EUCAP Sahel Mali) (JO L 113, 16.4.2014, p. 21).

            (2)  Decizia (PESC) 2019/312 a Consiliului din 21 februarie 2019 de modificare și prelungire a Deciziei 2014/219/PESC privind misiunea PSAC a Uniunii Europene în Mali (EUCAP Sahel Mali) (JO L 51, 22.2.2019, p. 29).


Decizia Comisiei din 04/06/2019 de declarare a unei concentrări compatibilă cu piaţa comună (Cazul COMP/M.9239 - Evonik Industries AG / PeroxyChem Holdings L.P.) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 13/06/2019 de declarare a unei concentrări compatibilă cu piaţa comună (Cazul COMP/M.8934 - Danske Bank A/S / DNB Bank ASA / Skandinaviska Enskilda Banken AB) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 15/02/2019 de declarare a unei concentrări compatibilă cu piaţa comună (Cazul COMP/M.9110 - AMERRA Capital Management LLC / MDC Industry Holding Company LLC / Andromeda Seafood Limited) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (UE) 2019/1193 a Consiliului din 8 iulie 2019 privind poziția care urmează să fie adoptată, în numele Uniunii Europene, în cadrul Comitetului mixt al SEE, cu privire la o modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți (Linia bugetară 33 02 03 01 - Dreptul societăților comerciale) (Text cu relevanță pentru SEE.)

text:
                  12.7.2019

                  RO

                  Jurnalul Oficial al Uniunii Europene

                  L 187/39

         DECIZIA (UE) 2019/1193 A CONSILIULUI
         din 8 iulie 2019
         privind poziția care urmează să fie adoptată, în numele Uniunii Europene, în cadrul Comitetului mixt al SEE, cu privire la o modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți (Linia bugetară 33 02 03 01 - Dreptul societăților comerciale)
         (Text cu relevanță pentru SEE)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 114 coroborat cu articolul 218 alineatul (9),
         având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European (1), în special articolul 1 alineatul (3),
         având în vedere propunerea Comisiei Europene,
         întrucât:

                     (1)

                     Acordul privind Spațiul Economic European (2) („Acordul privind SEE”) a intrat în vigoare la 1 ianuarie 1994.

                     (2)

                     În temeiul articolului 98 din Acordul privind SEE, Comitetul mixt al SEE poate decide să modifice, printre altele, Protocolul 31 la Acordul privind SEE.

                     (3)

                     Protocolul 31 la Acordul privind SEE conține dispoziții referitoare la cooperarea în domenii specifice în afara celor patru libertăți.

                     (4)

                     Este oportun să se continue cooperarea dintre părțile contractante la Acordul privind SEE în cadrul acțiunilor Uniunii finanțate din bugetul general al Uniunii Europene referitoare la dreptul societăților comerciale.

                     (5)

                     Prin urmare, Protocolul 31 la Acordul privind SEE ar trebui să fie modificat pentru a permite ca respectiva cooperare extinsă să poată fi realizată începând de la 1 ianuarie 2019.

                     (6)

                     În consecință, poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

               ADOPTĂ PREZENTA DECIZIE:

            Articolul 1
            Poziția care urmează să fie adoptată, în numele Uniunii, în cadrul Comitetului mixt al SEE cu privire la propunerea de modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți se bazează pe proiectul de decizie a Comitetului mixt al SEE atașat la prezenta decizie.

            Articolul 2
            Prezenta decizie intră în vigoare la data adoptării.

            Adoptată la Bruxelles, 8 iulie 2019.

                  Pentru Consiliu

                  Președintele

               A.-K. PEKONEN

            (1)  JO L 305, 30.11.1994, p. 6.

            (2)  JO L 1, 3.1.1994, p. 3.

            PROIECT
            DECIZIA NR. …/2019 A COMITETULUI MIXT AL SEE
            din …
            de modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți
            COMITETUL MIXT AL SEE,
            având în vedere Acordul privind Spațiul Economic European („Acordul privind SEE”), în special articolele 86 și 98,
            întrucât:

                        (1)

                        Este oportun să se continue cooperarea dintre părțile contractante la Acordul privind SEE în cadrul acțiunilor Uniunii finanțate din bugetul general al Uniunii Europene referitoare la dreptul societăților comerciale.

                        (2)

                        Prin urmare, Protocolul 31 la Acordul privind SEE ar trebui să fie modificat pentru a permite ca respectiva cooperare extinsă să poată fi realizată începând de la 1 ianuarie 2019,

                  ADOPTĂ PREZENTA DECIZIE:

               Articolul 1
               La alineatul (13) de la articolul 7 din Protocolul 31 la Acordul privind SEE, cuvintele „și 2018” se înlocuiesc cu „, 2018 și 2019”.

               Articolul 2
               Prezenta decizie intră în vigoare în ziua următoare datei la care s-a efectuat ultima notificare prevăzută la articolul 103 alineatul (1) din Acordul privind SEE (*1).
               Decizia se aplică de la 1 ianuarie 2019.

               Articolul 3
               Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

               Adoptată la Bruxelles,

                     Pentru Comitetul mixt al SEE

                     Președintele

                     Secretarii Comitetului mixt al SEE

               (*1)  [Nu au fost semnalate obligații constituționale.] [Au fost semnalate obligații constituționale.]


Decizia Comisiei din 12/07/2019 de declarare a unei concentrări compatibilă cu piaţa comună (Cazul COMP/M.9400 - Apollo Management, L.P. / Ares Management Corporation) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia Consiliului de administrație al Agenției Europene pentru Medicamente din 12 iunie 2019 privind normele interne referitoare la restricționarea anumitor drepturi ale persoanelor vizate în ceea ce privește prelucrarea datelor cu caracter personal în cadrul funcționării agenției

text:
                  9.8.2019

                  RO

                  Jurnalul Oficial al Uniunii Europene

                  L 209/19

         DECIZIA CONSILIULUI DE ADMINISTRAȚIE AL AGENȚIEI EUROPENE PENTRU MEDICAMENTE
         din 12 iunie 2019
         privind normele interne referitoare la restricționarea anumitor drepturi ale persoanelor vizate în ceea ce privește prelucrarea datelor cu caracter personal în cadrul funcționării agenției
         CONSILIUL DE ADMINISTRAȚIE AL AGENȚIEI EUROPENE PENTRU MEDICAMENTE,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (1), în special articolul 25,
         având în vedere Regulamentul (UE, Euratom) nr. 883/2013 al Parlamentului European și al Consiliului din 11 septembrie 2013 privind investigațiile efectuate de Oficiul European de Luptă Antifraudă (OLAF) și de abrogare a Regulamentului (CE) nr. 1073/1999 al Parlamentului European și al Consiliului și a Regulamentului (Euratom) nr. 1074/1999 al Consiliului (2),
         având în vedere Statutul funcționarilor Uniunii Europene, în special articolul 2 alineatul (3) și articolul 30 din anexa IX la respectivul regulament, și Regimul aplicabil celorlalți agenți ai Uniunii Europene,
         având în vedere Normele de punere în aplicare ale EMA privind desfășurarea anchetelor administrative și a procedurilor disciplinare din 8 iunie 2012 (3),
         având în vedere Orientările AEPD emise la 18 decembrie 2018 și notificarea către AEPD în sensul articolului 41 alineatul (2) din Regulamentul (UE) 2018/1725,
         după consultarea Comitetului pentru personal,
         întrucât:

                     (1)

                     Agenția Europeană pentru Medicamente (denumită în continuare „EMA” sau „agenția”) a fost înființată prin Regulamentul (CE) nr. 726/2004 al Parlamentului European și al Consiliului (4) pentru coordonarea resurselor științifice existente puse la dispoziția sa de statele membre pentru evaluarea, supravegherea și farmacovigilența medicamentelor.

                     (2)

                     Agenția desfășoară anchete administrative și proceduri disciplinare în conformitate cu normele prevăzute în Statutul funcționarilor Uniunii Europene și în Regimul aplicabil celorlalți agenți ai Uniunii Europene. De asemenea, agenția poate să desfășoare activități preliminare legate de cazurile de eventuale nereguli raportate către OLAF [conform Regulamentului (UE, Euratom) nr. 883/2013], să gestioneze cazuri de avertizare în interes public, să gestioneze proceduri (formale și informale) de hărțuire, să gestioneze reclamații interne și externe, să desfășoare audituri interne, să efectueze investigații prin intermediul responsabilului cu protecția datelor, în conformitate cu articolul 45 alineatul (2) din Regulamentul (UE) 2018/1725, precum și investigații de securitate (informatică) gestionate pe plan intern sau cu implicare externă (de exemplu, CERT-UE).

                     (3)

                     Agenția prelucrează numeroase categorii de date personale, cum ar fi date de identificare, date de contact, date profesionale. Agenția Europeană pentru Medicamente reprezentată de directorul său executiv îndeplinește funcția de operator de date. Pe plan intern, șeful diviziei Administrație și management corporativ a fost numit să acționeze prin delegare ca operator de date pentru activitățile vizate de prezenta decizie (în acest sens, denumit în continuare „operator”). Dacă ancheta administrativă sau procedurile disciplinare îl vizează pe șeful diviziei Administrație și management corporativ, directorul executiv adjunct va îndeplini funcția de operator pentru anchetele sau procedurile relevante. Datele cu caracter personal se stochează în format electronic și pe suport de hârtie. Documentele pe suport hârtie se depozitează într-un dulap încuiat, accesibil doar membrilor personalului autorizați de conducerea superioară. Documentele electronice se stochează într-un mediu electronic securizat, conceput și întreținut pentru a preveni distrugerea accidentală sau ilegală, pierderea, modificarea, transferul, divulgarea neautorizată a datelor cu caracter personal sau accesarea acestor date de către partenerii interni și externi care nu sunt autorizați în acest sens.

                     (4)

                     Datele cu caracter personal prelucrate se păstrează în conformitate cu articolul 13 din Normele de punere în aplicare ale EMA privind desfășurarea anchetelor administrative și a procedurilor disciplinare din 8 iunie 2012, astfel cum se explică la articolul 2 alineatul (3) din prezenta decizie.

                     (5)

                     Prezenta decizie privind normele interne trebuie să se aplice tuturor operațiunilor de prelucrare realizate de agenție în cadrul anchetelor administrative și al procedurilor disciplinare, precum și în cadrul desfășurării activităților preliminare legate de cazurile de eventuale nereguli raportate către OLAF, al gestionării cazurilor de avertizare în interes public, al derulării procedurilor (oficiale și neoficiale) de hărțuire, al gestionării reclamațiilor interne și externe, al desfășurării auditurilor interne, al investigațiilor efectuate de responsabilul cu protecția datelor în conformitate cu articolul 45 alineatul (2) din Regulamentul (UE) 2018/1725, precum și al investigațiilor de securitate (informatică) gestionate pe plan intern sau cu implicare externă (de exemplu, CERT-UE). Prezenta decizie trebuie să se aplice în cadrul operațiunilor de prelucrare efectuate înainte de demararea procedurilor la care s-a făcut referire mai sus, în timpul acestor proceduri, precum și în timpul monitorizării rezultatelor procedurilor.

                     (6)

                     Prezenta decizie privind normele interne trebuie să se aplice și în cazul activităților legate de serviciile de asistență și de cooperare puse la dispoziție de agenție în afara anchetelor sale administrative altor instituții, organe, oficii și agenții, autorități competente ale statelor membre și organizații internaționale pentru protejarea operațiunilor lor de prelucrare, precum și al activităților legate de cooperarea cu organe și instituții ale UE și de transmiterea de informații către acestea privind anchete administrative sau proceduri disciplinare. În acest scop, agenția trebuie să consulte instituțiile, organele, oficiile, agențiile, autoritățile sau organizațiile respective cu privire la motivele relevante pentru impunerea restricțiilor și cu privire la necesitatea și proporționalitatea restricțiilor.

                     (7)

                     Agenția trebuie să prezinte justificări pentru a explica de ce restricțiile sunt strict necesare și proporționale într-o societate democratică și să respecte esența drepturilor și libertăților fundamentale.

                     (8)

                     În acest context, agenția este obligată să respecte, în cea mai mare măsură posibilă, drepturile fundamentale ale persoanelor vizate în timpul procedurilor de mai sus, în special, dar nu numai, pe cele referitoare la drepturile de acces și de rectificare, la dreptul de ștergere a datelor, astfel cum sunt consacrate în Regulamentul (UE) 2018/1725.

                     (9)

                     Cu toate acestea, este posibil ca agenția să fie obligată să amâne informarea persoanei vizate și alte drepturi ale acesteia, în special pentru a proteja propriile investigații și proceduri, investigațiile și procedurile altor autorități publice, precum și drepturile altor persoane legate de investigațiile și procedurile sale.

                     (10)

                     Prin urmare, agenția poate amâna informarea pentru a-și proteja anchetele administrative și procedurile disciplinare, investigațiile și procedurile altor autorități publice, precum și pentru a proteja identitatea informatorilor și a altor persoane implicate în proceduri, inclusiv a avertizorilor de integritate și a martorilor care nu trebuie să suporte repercusiuni legate de cooperarea lor. În special, articolul 5 alineatul (3) din Normele de punere în aplicare ale EMA privind desfășurarea anchetelor administrative și a procedurilor disciplinare din 8 iunie 2012 prevede obligația de a informa orice membru al personalului care ar putea fi implicat în mod direct într-o investigație, cu condiția ca aceste notificări să nu împiedice ancheta. Acest lucru reprezintă o restricționare a aplicării drepturilor persoanelor vizate, în special a articolelor 14-21, 35 și 36 din Regulamentul (UE) 2018/1725. Prin urmare, în conformitate cu articolul 25 din același regulament, se stabilesc norme interne care garantează că o astfel de restricție respectă esența drepturilor și libertăților fundamentale și constituie o măsură necesară și proporțională într-o societate democratică.

                     (11)

                     În temeiul articolului 25 alineatul (8) din Regulamentul (UE) 2018/1725, operatorul poate să amâne sau să evite furnizarea informațiilor cu privire la motivele aplicării unei restricții persoanei vizate, dacă notificarea ar putea compromite în orice fel scopul restricției. Pentru a garanta că dreptul persoanei vizate de a fi informată, în conformitate cu articolele 16 și 35 din Regulamentul (UE) 2018/1725, este restricționat numai atâta timp cât sunt valabile motivele amânării, agenția trebuie să își revizuiască periodic poziția.

                     (12)

                     În cazul în care se aplică o restricție privind alte drepturi ale persoanelor vizate, operatorul trebuie să evalueze de la caz la caz în ce măsură comunicarea restricției ar compromite scopul acesteia.

                     (13)

                     În conformitate cu principiul proporționalității, agenția trebuie să verifice periodic (la interval de aproximativ șase luni) dacă încă mai există condițiile care justifică o anumită restricție. În acest sens, agenția trebuie să ridice restricția în cazul în care condițiile care o justifică nu mai sunt aplicabile.

                     (14)

                     Agenția trebuie să consulte responsabilul cu protecția datelor (denumit în continuare „RPD”) în momentul amânării informării sau când este aplicată o altă restricție privind drepturile persoanelor vizate, precum și în momentul în care se evaluează dacă restricția încă se justifică,

               ADOPTĂ URMĂTOAREA DECIZIE:

            Articolul 1
            Obiectul și domeniul de aplicare

               (1)   Prezenta decizie stabilește normele legate de condițiile în care, atunci când notifică cazuri către OLAF conform Regulamentului (UE, Euratom) nr. 883/2013 în cadrul anchetelor administrative și al procedurilor disciplinare, agenția poate să restricționeze, în temeiul articolului 25 din Regulamentul (UE) 2018/1725, aplicarea drepturilor consacrate la articolele 14-21, 35 și 36, precum și la articolul 4, în măsura în care dispozițiile sale corespund cu drepturile și obligațiile prevăzute la articolele 14-21.

               (2)   Prezenta decizie se aplică operațiunilor de prelucrare a datelor cu caracter personal de către agenție în cadrul desfășurării anchetelor administrative și procedurilor disciplinare, precum și în cadrul activităților preliminare legate de cazurile de eventuale nereguli raportate către OLAF [conform Regulamentului (UE, Euratom) nr. 883/2013)], al gestionării cazurilor de avertizare în interes public, al gestionării procedurilor (formale și informale) de hărțuire, al gestionării reclamațiilor interne și externe, al desfășurării auditurilor interne, al investigațiilor efectuate de responsabilul cu protecția datelor în temeiul articolului 45 alineatul (2) din Regulamentul (UE) 2018/1725, precum și al investigațiilor de securitate (informatică) derulate pe plan intern sau cu implicare externă (de exemplu, CERT-UE).
               Prezenta decizie trebuie să se aplice și activităților de asistență și cooperare furnizate de agenție, în afara anchetelor sale administrative, către alte instituții, organe, oficii și agenții, autorități competente ale statelor membre și organizații internaționale, în vederea protejării operațiunilor de prelucrare ale acestora.
               În plus, decizia se aplică activităților legate de cooperarea cu organe și instituții ale UE și de transmiterea către acestea a unor informații privind anchetele administrative sau procedurile disciplinare, atunci când aceste informații sunt necesare pentru ca beneficiarul să evalueze motivele demarării unei investigații sau proceduri oficiale.

               (3)   Agenția prelucrează mai multe categorii de date personale, cum ar fi date de identificare, date de contact, date profesionale. Categoriile de date în cauză pot fi date concrete (de exemplu, detalii administrative, telefon, adresă privată, comunicații electronice și date privind traficul) și/sau date mai puțin concrete (de exemplu, rapoarte de evaluare, deschideri de anchete, rapoarte privind anchetele preliminare, evidențe/procese-verbale cu declarațiile martorilor și audieri în cadrul unor investigații, activități sociale și comportamentul membrilor personalului, comentarii privind abilitățile și eficiența membrilor de personal vizați etc.).

               (4)   Categoriile de persoane vizate care pot face obiectul acestei decizii sunt membri foști și actuali ai personalului agenției, cum ar fi (foști) agenți, responsabili/administratori, experți naționali detașați și stagiari, precum și (foști) contractanți ai agenției.

               (5)   În privința condițiilor prevăzute în prezenta decizie, restricțiile se pot aplica următoarelor drepturi: furnizarea informațiilor și comunicarea unei încălcări a securității datelor cu caracter personal către persoanele vizate, în conformitate cu articolele 16 și 35 din Regulamentul (UE) 2018/1725; dreptul de acces al persoanei vizate, în conformitate cu articolul 17 din Regulamentul (UE) 2018/1725; dreptul de rectificare, de ștergere a datelor, de restricționare a prelucrării și de notificare a rectificării sau a ștergerii datelor, în conformitate cu articolul 18, articolul 19 alineatul (1), articolele 20 și 21 din Regulamentul (UE) 2018/1725.

            Articolul 2
            Specificații privind operatorii de date și garanții

               (1)   Agenția Europeană pentru Medicamente reprezentată de directorul său executiv îndeplinește funcția de operator de date. Pe plan intern, șeful diviziei Administrație și management corporativ a fost numit ca operator de date pentru activitățile vizate de prezenta decizie. Dacă ancheta administrativă sau procedurile disciplinare îl vizează pe șeful diviziei Administrație și management corporativ, cel care va îndeplini funcția de operator pentru anchetele sau procedurile relevante va fi directorul executiv adjunct.

               (2)   Datele cu caracter personal sunt stocate în format electronic și/sau pe suport de hârtie. Garanțiile instituite pentru a evita încălcarea securității datelor cu caracter personal, scurgerile de date sau divulgarea neautorizată a acestora sunt următoarele:

                           (a)

                           Documentele pe suport hârtie se depozitează într-un dulap încuiat, accesibil doar membrilor personalului autorizați pe baza principiului „necesității de a cunoaște”. De asemenea, în vederea asigurării unor garanții corespunzătoare, sunt instituite un sistem de securitate al sediului și politici de gestionare a evidențelor interne, se asigură instruirea personalului și audituri.

                           (b)

                           Documentele electronice se stochează într-un mediu electronic securizat, conceput și întreținut pentru a preveni distrugerea accidentală sau ilegală, pierderea, modificarea, transferul, divulgarea neautorizată a datelor cu caracter personal sau accesarea acestor date de către partenerii interni sau externi care nu sunt autorizați în acest sens.

                           (c)

                           Regulile stricte privind confidențialitatea și secretul profesional aplicabile anchetatorilor numiți și/sau oricărei persoane implicate în ancheta administrativă sau în procedurile disciplinare prevăzute în Normele de punere în aplicare ale EMA privind desfășurarea anchetelor administrative și a procedurilor disciplinare din 8 iunie 2012, precum și în Statutul funcționarilor Uniunii Europene și în Regimul aplicabil celorlalți agenți ai Uniunii Europene, garantează un nivel înalt de protecție împotriva riscurilor la adresa drepturilor și libertăților persoanelor vizate în cadrul prelucrării datelor.

                           (d)

                           În conformitate cu principiul reducerii la minimum a datelor, agenția va colecta și va prelucra doar datele cu caracter personal care sunt adecvate, relevante și care se limitează la ceea ce este necesar în legătură cu scopurile pentru care sunt prelucrate. Atunci când sunt prelucrate categorii speciale de date, precum și atunci când sunt prelucrate date cu caracter personal referitoare la condamnări penale și infracțiuni sau la măsuri de securitate conexe se aplică garanții suplimentare.

               (3)   Perioadele de stocare și păstrare aplicabile sunt următoarele:

                           (a)

                           Conform articolului 13 din Normele de punere în aplicare ale EMA privind desfășurarea anchetelor administrative și a procedurilor disciplinare din 8 iunie 2012, în cazul în care nu a fost formulată nicio acuzație la adresa unui membru al personalului sau în cazul în care a fost formulată o acuzație, dar nu a fost luată nicio măsură disciplinară, documentele pe suport de hârtie și cele în format electronic ale procedurii de anchetă administrativă, precum și copia notificării inițiale către membrul personalului, aflată în dosarul personal al acestuia, conform articolului 5 din aceleași norme de punere în aplicare, se păstrează timp de cinci ani de la data deciziei conform căreia nu este necesar să se formuleze acuzații sau să se ia măsuri disciplinare. Această dispoziție nu este aplicabilă deciziei introduse în dosarul personal al membrului personalului la cererea sa, în conformitate cu articolul 1 alineatul (3) din anexa IX la Statutul funcționarilor Uniunii Europene și cu articolul 5 alineatul (5) din Normele de punere în aplicare ale EMA privind desfășurarea anchetelor administrative și a procedurilor disciplinare din 8 iunie 2012. O astfel de decizie se elimină din dosarul personal numai la cererea membrului personalului în cauză;

                           (b)

                           În cazul în care se formulează o acuzație la adresa unui membru al personalului, documentele pe suport hârtie și în format electronic, precum și copia notificării inițiale către membrul personalului, aflată la dosarul personal al acestuia, se păstrează timp de 10 ani de la data deciziei de a se lua măsuri disciplinare. În cazuri excepționale, atunci când păstrarea dosarului privind ancheta administrativă după expirarea perioadei de 10 ani este în interesul agenției, se emite o decizie motivată cu șase luni înainte de expirarea perioadei de 10 ani, care se comunică membrului personalului în cauză. În decizia motivată se menționează perioada suplimentară pe durata căreia se păstrează dosarul privind ancheta administrativă. În astfel de cazuri, se păstrează și notificarea din dosarul personal al membrului personalului.

               (4)   Riscul la adresa drepturilor și libertăților persoanei vizate poate presupune riscuri privind dreptul de a fi respectată confidențialitatea comunicațiilor sale private, dreptul la libera exprimare și informare, dreptul la apărare și dreptul de a fi ascultat. Aceste riscuri se evaluează în funcție de motivele și scopurile care justifică aplicarea restricțiilor prevăzute în prezenta decizie. Procesul de evaluare se documentează corespunzător și are loc pe baza unei analize de la caz la caz, astfel încât să se poată garanta aplicarea unei restricții numai atunci când este necesar și într-un mod proporțional, precum și în conformitate cu normele stabilite în prezenta decizie.

            Articolul 3
            Restricții

               (1)   În temeiul articolului 25 alineatul (1) din Regulamentul (UE) 2018/1725, orice restricție se aplică numai pentru a se putea salvgarda următoarele:

                           (a)

                           prevenirea, investigarea, depistarea și urmărirea penală a infracțiunilor sau executarea sancțiunilor penale, inclusiv protecția împotriva amenințărilor la adresa securității publice și prevenirea acestora;

                           (b)

                           alte obiective importante care prezintă interes public general pentru Uniune sau pentru un stat membru, în special care prezintă un interes important pentru Uniune sau pentru un stat membru, inclusiv interese legate de sănătatea publică și securitatea socială;

                           (c)

                           securitatea internă a instituțiilor și a organelor Uniunii, inclusiv a rețelelor de comunicații electronice ale acestora;

                           (d)

                           prevenirea, investigarea, depistarea și urmărirea penală a încălcării eticii în cazul profesiilor reglementate;

                           (e)

                           corelarea, chiar și ocazională, a funcției de monitorizare, de inspecție sau de reglementare cu exercitarea autorității oficiale în cazurile menționate la literele (a)-(c);

                           (f)

                           protecția persoanei vizate sau a drepturilor și libertăților altora.

               (2)   În cazuri de aplicare specifică a scopurilor descrise la alineatul (1) de mai sus, agenția poate să aplice restricții în ceea ce privește schimbul de date cu caracter personal cu serviciile Comisiei sau cu alte instituții, organe, agenții și oficii ale Uniunii, cu autorități competente ale statelor membre sau cu țări terțe sau organizații internaționale, în următoarele situații:

                           (a)

                           în cazul în care exercitarea drepturilor și a obligațiilor respective ar putea fi restricționată de serviciile Comisiei sau de alte instituții, organe, agenții și oficii ale Uniunii în baza altor acte prevăzute la articolul 25 din Regulamentul (UE) 2018/1725 sau în conformitate cu capitolul IX din regulamentul respectiv sau cu actele de instituire a altor instituții, organe, agenții și oficii ale Uniunii;

                           (b)

                           în cazul în care exercitarea drepturilor și obligațiilor respective ar putea fi restricționată de autoritățile competente ale statelor membre în baza actelor menționate la articolul 23 din Regulamentul (UE) 2016/679 al Parlamentului European și al Consiliului (5) sau în conformitate cu alte măsuri naționale de transpunere a articolului 13 alineatul (3), a articolului 15 alineatul (3) sau a articolului 16 alineatul (3) din Directiva (UE) 2016/680 a Parlamentului European și a Consiliului (6);

                           (c)

                           în cazul în care exercitarea respectivelor drepturi și obligații ar putea periclita cooperarea agenției cu țări terțe sau cu organizații internaționale în cadrul îndeplinirii sarcinilor sale.

                     Înainte de a aplica restricții în situațiile menționate la literele (a) și (b) din primul paragraf, agenția consultă serviciile Comisiei, instituțiile, organele, agențiile, oficiile relevante ale Uniunii sau autoritățile competente ale statelor membre, cu excepția cazului în care agenția are certitudinea că aplicarea unei restricții este prevăzută de unul dintre actele menționate la literele respective.

               (3)   Într-o societate democratică, orice restricție trebuie să fie necesară și proporțională și să respecte esența drepturilor și libertăților fundamentale.

               (4)   În baza prezentelor norme se efectuează un test de necesitate și proporționalitate. Acesta se documentează printr-o notă de evaluare internă în scopul respectării principiului responsabilității, de la caz la caz.

               (5)   Restricțiile se monitorizează în mod corespunzător, iar la interval de cel puțin șase luni se efectuează o revizuire periodică pentru a se verifica dacă mai există condițiile care justifică o anumită restricție.

               (6)   Restricțiile se ridică de îndată ce condițiile care le justifică nu mai sunt aplicabile, de exemplu atunci când exercitarea drepturilor persoanei vizate (cum ar fi furnizarea de informații cu privire la prelucrarea datelor și accesul la documente) nu mai periclitează scopul investigației sau al procedurii în cauză.

            Articolul 4
            Informarea responsabilului cu protecția datelor și revizuirea

               (1)   Operatorul (în numele agenției) informează responsabilul cu protecția datelor al agenției, fără întârzieri nejustificate, ori de câte ori se restricționează aplicarea drepturilor persoanelor vizate în conformitate cu prezenta decizie și permite accesul la evidențele și documentația privind evaluarea necesității și a proporționalității restricției (inclusiv la orice document care conține elemente de fapt și de drept subiacente). Prezenta cerință se aplică de asemenea revizuirilor ulterioare ale restricției.

               (2)   RPD poate solicita operatorului, în scris, revizuirea aplicării restricțiilor. Agenția informează RPD în scris cu privire la rezultatul revizuirii solicitate.

               (3)   Schimburile de informații cu RPD pe parcursul procedurii se consemnează și se documentează în formă scrisă.

            Articolul 5
            Restricționarea furnizării de informații către persoanele vizate

               (1)   În declarația de confidențialitate legată de anchetele administrative și procedurile disciplinare, care se publică pe intranetul său, agenția include informații referitoare la eventualele restricționări ale acestor drepturi. Informațiile se referă la drepturile care pot fi restricționate, motivele restricției și durata potențială.

               (2)   În plus, agenția informează persoanele vizate, în mod individual, cu privire la drepturile lor legate de restricțiile prezente sau viitoare, fără întârzieri nejustificate și în scris, fără a aduce atingere alineatelor care urmează.

               (3)   În cazul în care agenția restricționează, integral sau parțial, furnizarea de informații către persoanele vizate în conformitate cu prezenta decizie, aceasta consemnează motivele restricției, inclusiv evaluarea referitoare la necesitatea și proporționalitatea restricției. În acest sens, în evidențe se menționează modul în care furnizarea de informații ar periclita scopul investigației sau al procedurii în cauză sau ar afecta în mod negativ drepturile și libertățile altora. Aceste evidențe se înregistrează. După caz, se înregistrează și documentele care conțin elementele de fapt și de drept subiacente. La cerere, acestea sunt puse la dispoziția Autorității Europene pentru Protecția Datelor.

               (4)   Restricția menționată la alineatul (3) continuă să se aplice cât timp motivele care o justifică rămân aplicabile. Atunci când motivele restricționării nu mai sunt aplicabile, agenția furnizează persoanei vizate informațiile în cauză și motivele restricționării. Persoanele vizate pot adresa orice întrebări responsabilului cu protecția datelor.

               (5)   De asemenea, agenția informează persoana vizată, în orice moment, cu privire la posibilitatea de a depune o plângere la Autoritatea Europeană pentru Protecția Datelor sau de a introduce o cale de atac în fața Curții de Justiție a Uniunii Europene.

               (6)   Agenția revizuiește aplicarea restricției o dată la șase luni de la adoptarea sa, precum și la închiderea procedurii.

            Articolul 6
            Restricționarea dreptului de acces al persoanelor vizate

               (1)   Când persoanele vizate solicită acces la datele lor cu caracter personal prelucrate în contextul unuia sau al mai multor cazuri specifice, sau solicită să aibă acces la o anumită operațiune de prelucrare, în conformitate cu articolul 17 din Regulamentul (UE) 2018/1725, evaluarea cererii de către agenție se limitează la aceste date cu caracter personal.

               (2)   În cazul în care agenția restricționează, integral sau parțial, dreptul de acces menționat la articolul 17 din Regulamentul (UE) 2018/1725, aceasta ia următoarele măsuri:

                           (a)

                           în răspunsul său la cerere, informează persoana vizată cu privire la restricția aplicată și la principalele motive ale acesteia, în măsura în care nu periclitează scopul investigației sau procedurile în cauză, precum și cu privire la posibilitatea de a depune o plângere la Autoritatea Europeană pentru Protecția Datelor sau de a introduce o cale de atac în fața Curții de Justiție a Uniunii Europene;

                           (b)

                           consemnează motivele restricției, inclusiv evaluarea necesității și proporționalității restricției; în acest sens, evidențele indică modul în care acordarea accesului ar periclita scopul investigației sau procedura în cauză sau ar afecta în mod negativ drepturile și libertățile altora.

                     Furnizarea informațiilor menționate la litera (a) poate fi amânată, omisă sau refuzată în conformitate cu articolul 25 alineatul (8) din Regulamentul (UE) 2018/1725.

               (3)   Evidențele la care se face referire la alineatul (2) litera (b) și, dacă este cazul, documentele care conțin elementele de fapt și de drept subiacente se înregistrează. La cerere, acestea se pun la dispoziția Autorității Europene pentru Protecția Datelor. Se aplică articolul 25 alineatul (7) din Regulamentul (UE) 2018/1725.

            Articolul 7
            Restricționarea dreptului de rectificare, de ștergere a datelor și de restricționare a prelucrării
            În cazul în care agenția restricționează, integral sau parțial, aplicarea dreptului de a rectifica și de a șterge datele sau de a restricționa prelucrarea datelor, menționat la articolul 18, articolul 19 alineatul (1), articolul 20 alineatul (1) și articolul 21 din Regulamentul (UE) 2018/1725, aceasta ia măsurile prevăzute la articolul 6 alineatul (2) din prezenta decizie și efectuează înregistrarea în conformitate cu articolul 6 alineatul (3) din respectiva decizie.

            Articolul 8
            Restricționarea informării persoanelor vizate cu privire la încălcarea securității datelor cu caracter personal și confidențialitatea comunicațiilor electronice

               (1)   În cazul în care agenția restricționează informarea unei persoane vizate cu privire la încălcarea securității datelor cu caracter personal, așa cum se menționează la articolul 35 din Regulamentul (UE) 2018/1725, aceasta consemnează și înregistrează motivele restricționării în conformitate cu articolul 5 alineatele (3)-(6) din prezenta decizie.

               (2)   În cazul în care agenția restricționează dreptul unei persoane vizate la confidențialitatea comunicațiilor electronice, așa cum se menționează la articolul 36 din Regulamentul (UE) 2018/1725, aceasta consemnează și înregistrează motivele restricționării în conformitate cu articolul 5 alineatele (3)-(6) din prezenta decizie.

            Articolul 9
            Intrarea în vigoare
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.

            Adoptată la Amsterdam, 12 iunie 2019.

                  Președintele Consiliului de administrație al EMA

               Christa WIRTHUMER-HOCHE

            (1)  JO L 295, 21.11.2018, p. 39.

            (2)  JO L 248, 18.9.2013, p. 1.

            (3)  Ref. doc. 7.20/08.

            (4)  Regulamentul (CE) nr. 726/2004 al Parlamentului European și al Consiliului din 31 martie 2004 de stabilire a procedurilor la nivelul Uniunii privind autorizarea și supravegherea medicamentelor de uz uman și veterinar și de instituire a unei Agenții Europene pentru Medicamente (JO L 136, 30.4.2004, p. 1).

            (5)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).

            (6)  Directiva (UE) 2016/680 a Parlamentului European și a Consiliului din 27 aprilie 2016 privind protecția persoanelor fizice referitor la prelucrarea datelor cu caracter personal de către autoritățile competente în scopul prevenirii, depistării, investigării sau urmăririi penale a infracțiunilor sau al executării pedepselor și privind libera circulație a acestor date și de abrogare a Deciziei-cadru 2008/977/JAI a Consiliului (JO L 119, 4.5.2016, p. 89).


title: Decizia Consiliului din 3 septembrie 2019 de adoptare a poziției Consiliului privind proiectul de buget rectificativ nr. 1 al Uniunii Europene pentru exercițiul financiar 2019

text:
                  6.9.2019

                  RO

                  Jurnalul Oficial al Uniunii Europene

                  C 302/2

         DECIZIA CONSILIULUI
         din 3 septembrie 2019
         de adoptare a poziției Consiliului privind proiectul de buget rectificativ nr. 1 al Uniunii Europene pentru exercițiul financiar 2019
         (2019/C 302/02)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 314, coroborat cu Tratatul de instituire a Comunității Europene a Energiei Atomice, în special articolul 106a,
         având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (1), în special articolul 44,
         întrucât:

                     —

                     bugetul Uniunii pentru exercițiul financiar 2019 a fost adoptat definitiv la 12 decembrie 2018 (2),

                     —

                     la 15 aprilie 2019, Comisia a înaintat o propunere care conținea proiectul de buget rectificativ nr. 1 la bugetul general pentru exercițiul financiar 2019,

               ADOPTĂ PREZENTA DECIZIE:

            Articol unic
            Poziția Consiliului privind proiectul de buget rectificativ nr. 1 al Uniunii Europene pentru exercițiul financiar 2019 a fost adoptată la 3 septembrie 2019.
            Textul integral poate fi accesat pentru consultare sau descărcare pe site-ul Consiliului: http://www.consilium.europa.eu/

            Adoptată la Bruxelles, 3 septembrie 2019.

                  Pentru Consiliu

                  Președintele

               T. TUPPURAINEN

            (1)  JO L 193, 30.7.2018, p. 1.

            (2)  JO L 67, 7.3.2019, p. 1.


Decizia Comisiei din 21/08/2019 de declarare a unei concentrări compatibilă cu piaţa comună (Cazul COMP/M.9423 - Strategic Value Partners, LLC / Pfleiderer Group S.A.) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 16/09/2019 de declarare a unei concentrări compatibilă cu piaţa comună (Cazul COMP/M.9464 - Allianz Capital Partners GmbH / Omers Infrastructure Europe Limited / Altice France / SFR FTTH) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 11/09/2019 de declarare a unei concentrări compatibilă cu piaţa comună (Cazul COMP/M.9518 - CPPIB / EQT / BNVC GROUP HOLDINGS) în temeiul Regulamentului (CE) nr. 139/2004 al Consiliului (Numai textul în limba engleză este autentic.)